Sou Jan Boland Coetzee dit vandag gehaal het?Jan Boland Coetzee (Foto: Facebook) Die Lions se Springbokhaker, Malcom Marx, word allerweë as die wêreld se beste haker beskou, want hy het die afgelope twee jaar nie sy gelyke nie. Net voordat ’n losskrum gevorm word, kan jy maar seker wees dat Marx sy hande op die bal gaan kry en op sy voete gaan bly om ’n strafskop af te dwing. Vergeet van die ou baljagterflanke soos ons hulle destyds geken het, dié ouens wat op die grond saam met die teenstanders om die bal gestoei het. Dit laat ’n mens terugdink aan baljagters van die verlede, soos Jan Boland Coetzee. Hoe sou hy vandag gevaar het, sou hy ingepas het? Sou hy steeds as te klein (net soos ’n Heinrich Brüssow en CJ Stander) in sekere kringe beskou word? Coetzee, een van die land se beste wynmakers, is die Maties se 104de Springbok, maar hy het in net ses toetse tussen 1974 en 1976 gespeel. Hy is ’n onreg aangedoen, want ek glo dit moes meer, sommer baie meer gewees het. Coetzee, wat tussen 1965 en 1979 vir die Maties gespeel het, moes met ander staatmakers soos Piet Greyling (tot 1972), Jan Ellis en Morné du Plessis (wat ’n hele paar keer flank gespeel het) meegeding het. Maar ai, sonder om enige ander speler na te kom, was Kleintjie Grobler, Klippies Kritzinger en Polla Fourie beter baljagterflanke as Coetzee? Ja, hulle het ander vaardighede gehad en dis hoekom die keurders hulle gekies het, maar as ’n baljagter wat ook verwoesting onder die agterspeler gesaai het, het Coetzee uitgetroon … en dit komende van ’n destydse Noord-Transvaalse ondersteuner. Coetzee se sterkpunt was sy natuurlike krag, wat hy gekry het deur die donkiewerk op wynplase te verrig, net soos ’n ander wynmaker, Hempies du Toit. Wanneer Coetzee eers aan ’n bal geklou het, het hy nie laat los nie, soos ’n bulhond met ’n been. In vandag se terme troon Marx en die Wallaby-flank David Pocock uit. Die All Blacks spog met Matt Todd (wat ook in baie meer toetse moes gespeel het, maar in die skaduwee van Richie McCaw en Sam Cane beweeg het). Wallis en die Iere het ook hul kwota spelers wat besit vertraag, of dit ontneem. Hoekom vaar die Bokke goed met Marx in die enjinkamer? Want hy stook die vuur, net soos Jan Boland Coetzee dit jare gelede gedoen het.